Vejene er glatte i det meste af landet, og Nordjyllands Politi opfordrer derfor bilisterne til at være forsigtige, når de begiver sig ud i morgentrafikken.

Tirsdagen bød på sne flere steder i landet og onsdag er store dele af Danmark vågnet til en kold morgen. Derfor kommer det måske heller ikke som den store overraskelse, at vejene kan være glatte. På baggrund af DMI's melding kommer Nordjyllands Politi med en opfordring til alle bilister, der begiver sig ud på de nordjyske veje i morgen og formiddagstimerne. - Til alle bilister. Pas på derude for der kan være glat mange steder. Kunne vi undgå uheld inden klokken 12.00 ville det være rart, skriver Nordjyllands Politi på Twitter. Indtil videre har der ingen meldinger været om uheld på de nordjyske veje onsdag morgen.